UBERA ARANZETA (EH Bildu, 2017-10-26):
Presidente anderea, legebiltzarkideok, eguerdi on.
Bueno, gaur hizpide dugun gaia normalean zorigaiztoko istripuren bat gertatzen denean izaten dugu hizpide.
2012an auto batek Iurretan harrapatu zuen txirrindulari baten ondorioz, horren ondoren ekarri genuen gaia. Zorionez gaurkoan ez da horrela. Baina zoritxarrez 2017a ere tragikoa izan da, autoek makina bat txirrindulari larriki harrapatu dituztelako, nahiz eta 2016ko zenbakiak ez diren gainditu, baina egia da urte guztietan harrapatuak izaten diren txirrindularien kopurua igotzen ari da.
Famatuak zein famatuak ez direnak. Gogoratu martxoan Ane Santesteban auto batek harrapatu zuela, edo (...) ere auto batek harrapatu zuela. Baina egia esan, azken urteak beltzez azpimarratu beharreko urteak izan dira txirrindulari zein bizikleta erabiltzen dutenentzako errepideetako segurtasunari dagokionean.
Beraz pentsatzen dugu badugula zer hausnartu eta zer hobetu erakundeetatik hasita, nahiz eta erakundeetatik egin daitekeenaz gain, ba guztion sentsibilizazioa eta praktika onak funtsezkoak diren.
Baina, zalantzarik gabe, gobernuak jarrera aktiboa eta eraginkorra izan behar du, neurriak ezarri behar ditu eta saiatu behar da ba segurtasuna bermatzen.
2012an Euskal Herria Bilduk proposamen bat ekarri zuen, ondoren Eusko Abertzaleak taldearekin adostu zuena, eta egiari zor, ba Segurtasun Sailak agindua bete zuen. Gogoratu besteak beste sentsibilitate kanpaina bat egin zuela euskal telebistan, edo eta segurtasuna bermatzeko egin zen gidaliburua, nahiz eta bakarrik kanpaina bat izan zen, eta faltan bota genuen kanpaina horri jarraikortasuna ematea.
Egia da ez dela nahikoa eta emaitzak ez direla onak eta eraginkorrak izan. Eta nahi badugu emaitzak eraginkorrak eta onak izatea, ba Gobernuak neurriak indartu behar ditu, sentsibilizazio kanpainetan sakondu behar du, ahalegina ezin da puntuala izan baizik eta iraunkorra izan behar da, jarraikorra, ahalegina saiatua izan behar da. Ez soilik txirrindulariekiko, ez soilik errepideetan bizikleta erabiltzen dutenekiko, baita ere errepideetan kirola praktikatzen duten guztiekiko, eta hor begi bistan neurriak diseinatzerako orduan, kontutan hartu behar dira auto gidariak, txirrindulariak, kirolariak abar eta abar.
Horregatik ba gure zuzenketan planteatzen genuena da eta gaur adostua geratu den erdi bidekoan jasota geratzen dena da Euskadiko Txirrindularitza Federazioarekin elkarlanean, zeren pentsatzen dugu hau elkarlanean egin beharreko gauza bat dela, bere momentuan egin zen bezala. Egin zen gidaliburuaren inguruan ebaluazio bat egin behar da, jakin behar da zein emaitza eman dituen, ondorioak ezagutu behar dira, ondoren ba gidaliburuko neurrietan sakondu ahal izateko eta maiztasunez eta iraunkortasun batekin sentsibilizazio kanpainetan sakontzeko.
Badakigu ez dela nahikoa, baina pentsatzen dugu hasteko modu bat dela eta legegintzaldi honetan gaian sakontzeko eta hobetzeko abiapuntu bat dela.
Bestetik, errepideak konpontzerako orduan, eta hor Aldundiak sartu beharko lirateke, hartu beharko litzateke kontutan kirol praktikarako espazio bat markatzea eta Euskal Herriko bidegorri sarea osatzeaz gain, errepideko ziklismorako mapa garatzea, non puntu beltzak identifikatu beharko lirateke, identifikatu beharko litzateke ere ze errepideetan markatu daitekeen txirrindularitza praktikatzeko eta bizikleta erabiltzeko espazio bat, eta zeintzuetan  - hor obrak egin ahal izateko eta obra berrietan ere kontutan hartzeko - , eta zeintzutan eskatzen duen garbiketa eta mantenimendu lan sakonagoa.
Baina egia da, orain aipatu ditudan neurriak beste batetarako utzi ditudala, baina jakin proposatuko ditugula eta gai honetan aurreko legegintzaldian hasi ginen bide berean sakontzeko asmoa dugula.
Eskerrik asko.